Acord traduït pel Servei Lingüístic de l'Àmbit Judicial a partir del text del BOE núm. 174, de 19 de juliol de 1996.
L'article 80 de la Llei orgànica 2/1979, de 3 d'octubre, del Tribunal Constitucional, remet a la Llei orgànica del poder judicial i a la Llei d'enjudiciament civil per a la regulació de la compareixença en judici, dins de la qual es comprèn la defensa jurídica gratuïta.
Les particularitats del procés constitucional d'empara, d'entre les quals destaquen les que preveuen els articles 81 i 95 de la Llei orgànica 2/1979, van motivar al seu moment l'adopció de l'Acord d'aquest Tribunal, de 20 de desembre de 1982, pel qual s'aprovaven normes sobre la defensa per pobre en els processos constitucionals, Acord en el qual s'efectuaven contínues remissions a la regulació que conté la secció segona del títol I de la Llei d'enjudiciament civil, els preceptes de la qual quedaran derogats quan el pròxim dia 12 de juliol de 1996 entri en vigor la nova Llei 1/1996, de 10 de gener, d'assistència jurídica gratuïta.
Aquesta circumstància ineludible, juntament amb la necessitat d'adequar a la Llei 1/1996 el reconeixement del dret a l'assistència jurídica gratuïta en els processos d'empara constitucional, així com la conveniència de reformar, a la llum de l'experiència desenvolupada durant aquests últims anys, alguns apartats de la normativa que conté l'Acord de 20 de desembre de 1982, fa necessària l'aprovació d'un nou acord del Tribunal sobre assistència jurídica gratuïta en els processos d'empara constitucional.
Pel que s'exposa, i en l'exercici de les facultats que li confereix l'article 2.2 de la Llei orgànica (LOTC d'ara endavant), el Tribunal Constitucional, en reunió del Ple del dia 18 de juny de 1996, ha aprovat l'Acord següent:
El dret a l'assistència jurídica gratuïta, en els casos que estableixen els articles 2 a 5 de la Llei 1/1996, de 10 de gener, i amb el contingut que preveu l'article 6, s'ha d'exercitar davant aquest Tribunal d'acord amb el que disposa la Llei orgànica del Tribunal Constitucional, i d'acord amb el que estableixen la Llei esmentada i aquest Acord.
Recursos d'empara que estableix l'article 42 de la Llei orgànica del Tribunal Constitucional
Els qui es trobin en alguna de les situacions que preveuen els articles 2 a 5 de la Llei d'assistència jurídica gratuïta i pretenguin interposar el recurs d'empara que estableix l'article 42 de la LOTC, han d'adreçar al Tribunal Constitucional un escrit en el qual manifestin expressament aquest propòsit, dins el termini que preveu el precepte esmentat.
A l'escrit esmentat cal adjuntar una còpia o un testimoniatge de les decisions o actes que pretenguin impugnar, així com el certificat que acrediti haver sol·licitat davant del Col·legi d'Advocats de Madrid o davant del jutge degà del seu domicili el reconeixement del dret a l'assistència jurídica gratuïta.
En els supòsits que estableixen els apartats anteriors, l'interessat disposa d'un termini de vint dies per interposar el recurs d'empara des que se li comuniqui la designació provisional d'advocat i procurador que preveu l'article 15 de la Llei d'assistència jurídica gratuïta, o des que se li notifiqui la resolució definitiva de la Comissió d'Assistència Jurídica Gratuïta.
El termini per interposar la demanda d'empara queda suspès si algun dels interessats formula contra la resolució definitiva esmentada la impugnació que regula l'article 20 de la Llei d'assistència jurídica gratuïta.
Recursos d'empara que estableixen els articles 43 i 44 de la Llei orgànica del Tribunal Constitucional
SECCIÓ 1a: INSUFICIÈNCIA ECONÒMICA ORIGINÀRIA
Quan la resolució que esgoti la via jurisdiccional prèvia al recurs d'empara hagi estat dictada per un òrgan judicial amb seu a Madrid, els qui pretenguin promoure un recurs d'empara i ja tinguin reconegut el dret a l'assistència jurídica gratuïta en la via jurisdiccional esmentada han d'interposar la demanda d'empara en el termini que preveuen els articles 43 i 44 de la LOTC, excepte en el cas que el lletrat designat d'ofici per assistir l'interessat en la via judicial prèvia oposi objeccions a la sostenibilitat del recurs en els sis dies posteriors a la notificació de la resolució, en els termes que estableixen els articles 32 a 35 de la Llei d'assistència jurídica gratuïta.
Quan la resolució que esgoti la via jurisdiccional prèvia al recurs d'empara hagi estat dictada per un òrgan judicial que no tingui la seu a Madrid, els qui pretenguin promoure un recurs d'empara i ja tinguin reconegut el dret a l'assistència jurídica gratuïta en la via jurisdiccional esmentada han d'adreçar-se per escrit al Tribunal Constitucional dins el termini que preveuen els articles 43 i 44 de la LOTC.
En l'escrit esmentat han de fer constar expressament la seva intenció d'interposar recurs d'empara, han d'exposar succintament una relació circumstanciada dels fets en què es fonamenta la seva pretensió i han de sol·licitar que, a requeriment del Tribunal, se'ls designi advocat i procurador del torn d'ofici.
Quan l'advocat que hagi assistit l'interessat en la via judicial prèvia consideri sostenible la pretensió i consenti a seguir exercint gratuïtament les seves funcions en el recurs d'empara, la sol·licitud esmentada ha de limitar-se a requerir la designació d'un procurador d'ofici.
En tot cas, els interessats han d'adjuntar a l'escrit esmentat una còpia o un testimoniatge de les resolucions judicials que pretenguin impugnar en empara, l'acreditació de la data en què se'ls hagi notificat i el certificat del dret a l'assistència jurídica gratuïta que se'ls hagi reconegut prèviament.
Quan en l'escrit esmentat es limitin a sol·licitar la designació d'un procurador d'ofici, han d'adjuntar-hi, a més, l'original de l'escrit de renúncia de l'advocat a percebre honoraris en els termes que estableix l'article 27 de la Llei d'assistència jurídica gratuïta.
El Tribunal Constitucional, després d'examinar l'escrit a què es refereixen els apartats anteriors, pot denegar la sol·licitud de designació d'advocat i procurador d'ofici quan manifestament concorri algun dels motius següents:
Que l'escrit de l'interessat s'hagi presentat fora del termini que preveuen els articles 43 i 44 de la LOTC.
Que l'enjudiciament de la matèria a què es refereix la impugnació no correspongui a la competència del Tribunal Constitucional.
Que no s'hagi esgotat la via judicial procedent o tots els recursos utilitzables dins de la via judicial.
Quan l'advocat designat d'ofici oposi objeccions a la sostenibilitat del recurs d'empara en els termes que estableixen els articles 32 a 35 de la Llei d'assistència jurídica gratuïta, el termini per interposar-lo s'ha de computar des del dia en què es notifiqui a l'interessat la decisió de la Comissió d'Assistència Jurídica Gratuïta, si és desestimatòria, o des del dia en què es produeixi la designació del segon advocat d'ofici.
Els qui pretenguin oposar-se a un recurs d'empara dirigit contra una resolució dictada per un òrgan judicial amb seu a Madrid i ja tinguin reconegut el dret a l'assistència jurídica gratuïta en la via jurisdiccional prèvia, han de personar-se davant el Tribunal Constitucional dins el termini que se'ls hagi concedit en la cèdula de citació a termini, assistits i representats pels professionals que se'ls hagi designat en la via judicial prèvia.
En el cas que estableix l'article anterior, si el recurs d'empara es dirigeix contra una resolució dictada per un òrgan que no tingui la seu a Madrid, els qui pretenguin oposar-s'hi han d'adreçar-se per escrit al Tribunal Constitucional dins el termini que se'ls hagi concedit en la cèdula de citació a termini.
En l'escrit esmentat han de fer constar expressament la seva intenció d'oposar-se al recurs d'empara, i han de sol·licitar que, a requeriment del Tribunal, se'ls designi advocat i procurador del torn d'ofici.
Quan l'advocat que hagi assistit l'interessat en la via judicial prèvia consenti a seguir exercint gratuïtament les seves funcions en el recurs d'empara, la sol·licitud esmentada ha de limitar-se a requerir la designació d'un procurador d'ofici.
En tot cas, els interessats han d'adjuntar a l'escrit esmentat la cèdula de citació a termini i el certificat del dret a l'assistència jurídica gratuïta que prèviament se'ls hagi reconegut.
Quan en l'escrit esmentat es limitin a sol·licitar la designació d'un procurador d'ofici, han d'adjuntar-hi, a més, l'escrit de renúncia de l'advocat a percebre honoraris en els termes que estableix l'article 27 de la Llei d'assistència jurídica gratuïta.
SECCIÓ 2a: INSUFICIÈNCIA ECONÒMICA SOBREVINGUDA
Els qui es trobin en la situació d'insuficiència econòmica sobrevinguda a què es refereix l'article 8 de la Llei d'assistència jurídica gratuïta i pretenguin interposar recurs d'empara, han d'adreçar al Tribunal Constitucional, dins el termini que preveuen els articles 43 i 44 de la LOTC, un escrit en el qual manifestin expressament la seva intenció de recórrer-hi.
A l'escrit esmentat cal adjuntar una còpia o un testimoniatge de les resolucions judicials que pretenguin impugnar en empara, així com el certificat que acrediti haver sol·licitat davant del Col·legi d'Advocats de Madrid o davant del jutge degà del seu domicili el reconeixement del dret a l'assistència jurídica gratuïta.
En aquests casos, el termini per interposar el recurs d'empara ha de computar-se des que es produeixi la notificació de la designació provisional d'advocat i procurador d'ofici en virtut del que disposa l'article 15 de la Llei d'assistència jurídica gratuïta o des que se'ls notifiqui la resolució definitiva de la Comissió d'Assistència Jurídica Gratuïta.
El termini per interposar la demanda d'empara queda suspès si algun dels interessats interposa contra la resolució definitiva esmentada la impugnació que regula l'article 20 de la Llei d'assistència jurídica gratuïta.
Si la situació d'insuficiència econòmica sobrevé amb posterioritat a la interposició del recurs d'empara, el recurrent o la persona a qui s'hagi tingut per compareguda en qualitat de demandada o de coadjuvant ha de presentar davant el Tribunal el certificat que acrediti haver sol·licitat davant del Col·legi d'Advocats de Madrid o davant del jutge degà del seu domicili el reconeixement del dret a l'assistència jurídica gratuïta.
En el cas que preveu l'article anterior, la persona a qui s'hagi desestimat la sol·licitud de reconeixement del dret a l'assistència jurídica gratuïta pot formular la impugnació a què es refereix l'article 20 de la Llei d'assistència jurídica gratuïta, que ha de resoldre el Tribunal.
Una vegada rebudes les actuacions, el Tribunal ha de concedir un termini de tres dies per formular al·legacions per escrit a l'advocat de l'Estat o al lletrat de la comunitat autònoma quan en depengui la Comissió d'Assistència Jurídica Gratuïta.
Finalitzat el termini esmentat, el Tribunal ha de resoldre la impugnació, mitjançant interlocutòria, en el termini de tres dies.
Els qui pretenguin interposar recurs d'empara contra les resolucions judicials desestimatòries de la impugnació a què es refereix l'article 20 de la Llei d'assistència jurídica gratuïta, han de dirigir-se per escrit al Tribunal Constitucional dins el termini que preveu l'article 44 de la LOTC.
En l'escrit esmentat, en el qual han de fer constar expressament la seva intenció d'interposar recurs d'empara, han d'exposar succintament una relació circumstanciada dels fets en què es fonamenti la seva pretensió, i han de sol·licitar que, a requeriment del Tribunal, se'ls designi advocat i procurador del torn d'ofici.
En tot cas, els interessats han d'adjuntar a aquest escrit una còpia o un testimoniatge de la resolució judicial que pretenguin impugnar en empara, així com l'acreditació de la data en què se'ls hagi notificat.
El Tribunal, llevat que l'escrit s'hagi presentat fora del termini establert legalment, ha de requerir, sense més, als col·legis respectius la designació definitiva d'advocat i procurador del torn d'ofici.
L'advocat així designat no pot instar el procediment que regulen els articles 32 a 35 de la Llei d'assistència jurídica gratuïta.
Si el recurs d'empara no és admès o és desestimat, els professionals que hagin assistit i representat el recurrent tenen dret a percebre'n els honoraris corresponents a les actuacions practicades.
El que estableix la disposició anterior és igualment aplicable als qui, al·legant insuficiència econòmica, pretenguin interposar recurs d'empara contra les resolucions judicials desestimatòries de sol·licituds formulades en virtut de la Llei orgànica 6/1984, de 24 de maig, d'habeas corpus.
Els qui pretenguin interposar un recurs d'empara dirigit contra una resolució judicial dictada en un procediment en el qual no sigui exigible legalment la intervenció d'un advocat o d'un procurador i ja tinguin reconegut el dret a l'assistència jurídica gratuïta, han d'adreçar-se per escrit a aquest Tribunal dins el termini que preveuen els articles 43 i 44 de la LOTC.
L'escrit esmentat ha de formular-se d'acord amb el que disposen els apartats 2 i 3 de l'article 4 d'aquest Acord i el Tribunal pot rebutjar la sol·licitud que s'hi faci constar per qualsevol de les causes que preveu l'apartat 4 d'aquest mateix precepte.
Correspon als secretaris de justícia del Tribunal Constitucional dictar les diligències d'ordenació que hagin d'adoptar-se en aplicació d'aquest Acord.
Queda derogat l'Acord d'aquest Tribunal de 20 de desembre de 1982, pel qual s'aproven normes sobre la defensa per pobre en els processos constitucionals.
Aquest Acord entrarà en vigor el mateix dia que es publiqui en el Butlletí Oficial de l'Estat.